Foto's: Drie wagte, twee verdagtes sterf in koeëlreën | Maroela Media
Foto's: Drie wagte, twee verdagtes sterf in koeëlreën
Drie mans in die bakkie is doodgeskiet en 'n vierde een gewond.
Vyf mense is dood ná 'n koeëlreën en 'n jaagtog deur die strate van Kempton Park wat uiteindelik in Benoni geëindig het.
Kol. Brenda Muridili, polisiewoordvoerder, het gesê die polisie is op soek na 'n onbekende aantal verdagtes nadat die liggame van drie mense in 'n wit Toyota-bakkie, wat aan 'n veiligheidsmaatskappy behoort, in Kempton Park aangetref is. Die mans in die bakkie is doodgeskiet toe 'n groep mans in twee Volkswagen Polo's en 'n Mercedes-Benz hulle voorgelê het.
Die bestuurder van die bakkie is in die skietery gewond en word in 'n hospitaal behandel. Die polisie wou nie in hierdie stadium die identiteit van die drie oorledenes bekend maak nie.
Nadat die polisie en talle veiligheidsbeamptes gereageer het op die skietery op die hoek van Monument- en Dannweg, het die verdagtes in een van die Polo's weggejaag.
Polisielede fynkam die toneel in Kempton Park.
"'n Gesamentlike span van die polisie en die Ekurhuleni-metropolisie wat op die voorval gereageer het, het die verdagtes se Polo van Kempton Park tot in Kannastraat in Benoni agternagesit," het Muridili gesê.
Die verdagtes is uiteindelik in Beachstraat in Benoni voorgekeer waar 'n skietery tussen die verdagtes en die polisie uitgebreek het.
"Twee verdagtes is doodgeskiet. Die derde verdagte, wat die motor bestuur het, is gewond en na 'n hospitaal geneem waar hy onder polisiebewaking is."
Die polisie het ook beslag gelê op twee AK 47's wat in die verdagtes se motor gevind is.
Die motief vir die skietery word nog ondersoek.
Die toneel in Benoni waar twee verdagtes doodgeskiet is. (Foto soos verskaf deur die SA Polisie)
Na verneem word het die verdagtes moontlik vermoed geld van 'n taxivereniging word vervoer in die bakkie van die veiligheidsmaatskappy waarop eerste losgebrand is. Dit is nie deur die polisie bevestig nie.
Talle eksplisiete foto's van die skietery en die twee verdagtes wat doodgeskiet is, word intussen op sosialemediaplatforms versprei.
'n Werker in 'n gebou naby die toneel van die aanvanklike skietery, het gesê mense het vervaard platgeval toe die skote begin klap. Talle vensters, mure en naamborde van die onderneming waar sy werk is in die skietery getref.
"Dit het rêrig gevoel of die Filistyne op ons is. Daar was ongelooflik baie koeëldoppies," het sy gesê.
Forensiese kenners van die polisie het die toneel ure lank gefynkam.
Kempton Park yesterday. Does anyone know what was going on? pic.twitter.com/VgiU8Jw51h
— Motho Montsho ???????? (@MothoMontsho) December 9, 2020
In die nuus moorde
Kerk op Coligny in puin gelê
Botswana-saak: Departement staan aansoek nié teen
Elke dag in SA is die Wilde Weste!
Dan word daar bewerings gemaak dat daar 'n oorlog in Sierië woed. Dink die manne van daar moet bietjie kom kersopsteek hier by ons in RSA. Sal kan kom leer van 'n paar Jakkalsoperasies hier.
Die realiteit van misdaad in SA – jy is gelukkig as jy vanoggend by jou huis uitgaan en weer heelhuids terugkeer, want om elke hoek skuil 'n booswig, 'n gewetenlose krimineel wat geen ontsag het vir die wet of respek het vir 'n lewe nie.
Mense wat midde hierdie gemors vasgevang was gister ly aan skok. 'n Berig vang nie werklik die impak vas van die vrees en trauma waardeur mense gaan wanneer daar skietgevegte om jou uitbreek nie. Misdaadhool klink al soos 'n eufemisme.
Wat net vir my snaaks is hoe het 15 polisie voertuie so vinnig op die toneel gekom het hulle dalk iets geweet en was deur die taxi eienaars gevra om in omgewing te wees vir as iets gebeur?Kyk na video's baie snaak hoe so baie voertuie by een jaagtog kan wees in sekondes.Daar is baie metro manne wat taxis het???En die wagte het taxi manne ge escort die taxi manne het geld by hulle gehad.Sterkte aan die familie van die mense wat gesterf het terwyl hulle hulle werk gedoen het.
Dit is waar, selfs net die WhatsApp boodskappe gister was senutergend. Mense wat naby aan dit was het stemboodskappe gestuur en dit was baie erg om na te luister. Daarna het die grusame foto's gevolg. Om kop te hou (selfs met opleiding) verg senuwees van staal. As iemand kom vir jou, gewapen, met een doel voor oë en dit is om jou uit te wis, is daar min wat jy kan doen tensy jy in 'n koeëlbestande voertuig sit.